ELE-005842/2020

Απάντηση του κ. Wojciechowskiεξ ονόματος της Ευρωπαϊκής Επιτροπής(23.12.2020)

Η Επιτροπή δεν έχει λάβει μέχρι σήμερα αίτηση για την καταχώριση της ονομασίας «Παραδοσιακός χαλβάς Αγιάσου», ως προστατευόμενης ονομασίας προέλευσης (ΠΟΠ), ως προστατευόμενης γεωγραφικής ένδειξης (ΠΓΕ) ή ως εγγυημένου παραδοσιακού ιδιότυπου προϊόντος (ΕΠΙΠ).

Το Ευρωπαϊκό Γεωργικό Ταμείο Αγροτικής Ανάπτυξης (ΕΓΤΑΑ)[[1]](#footnote-1), μέσω του ελληνικού προγράμματος αγροτικής ανάπτυξης (ΠΑΑ) 2014-2020, παρέχει στήριξη για τη σύσταση ομάδων και οργανώσεων παραγωγών, για την ενίσχυση της συνεργασίας, για συστήματα ποιότητας[[2]](#footnote-2), καθώς και για έργα στο πλαίσιο της στρατηγικής τοπικής ανάπτυξης με πρωτοβουλία τοπικών κοινοτήτων με στόχο την προώθηση της τοπικής ταυτότητας και της τοπικής οικονομίας. Για λεπτομέρειες σχετικά με τη διαθέσιμη στήριξη, ο κ. βουλευτής μπορεί να ανατρέξει στη διαχειριστική αρχή[[3]](#footnote-3) του ελληνικού ΠΑΑ.

Για την περίοδο 2014-2020, η Περιφέρεια Βορείου Αιγαίου, προκειμένου να βοηθήσει τον μετασχηματισμό της περιφερειακής οικονομίας με βάση τη γνώση και την καινοτομία, ανέπτυξε και υιοθέτησε περιφερειακή στρατηγική έξυπνης εξειδίκευσης η οποία δίνει προτεραιότητα, μεταξύ άλλων, στον αγροδιατροφικό τομέα με έμφαση στα τοπικά προϊόντα της περιοχής. Ως εκ τούτου, οι δράσεις αυτές μπορούν να υποστηριχθούν από το Ευρωπαϊκό Ταμείο Περιφερειακής Ανάπτυξης[[4]](#footnote-4), υπό την προϋπόθεση ότι συνάδουν με τους εθνικούς κανόνες και τους ευρωπαϊκούς κανονισμούς.

Το Ευρωπαϊκό Κοινωνικό Ταμείο (ΕΚΤ) 2014-2020[[5]](#footnote-5), στηρίζει τη Λέσβο μέσω έργων κοινωνικής ένταξης και ενεργοποίησης ύψους 39,9 εκατ. EUR. Κατά την προσεχή περίοδο προγραμματισμού (2021-2027), ο προϋπολογισμός του ΕΚΤ+ θα αυξηθεί ώστε να συμβάλει περαιτέρω στην αντιμετώπιση των προκλήσεων που αντιμετωπίζει η Λέσβος.

Σύμφωνα με την αρχή της επιμερισμένης διαχείρισης και της επικουρικότητας, εναπόκειται στις ελληνικές αρχές να προσδιορίσουν τις ανάγκες κάθε περιφέρειας και να τις στηρίξουν αναλόγως, σύμφωνα με τους σχετικούς κανόνες και τη νομοθεσία.

1. Κανονισμός (ΕΕ) αριθ. 1305/2013 του Ευρωπαϊκού Κοινοβουλίου και του Συμβουλίου, της 17ης Δεκεμβρίου 2013, για τη στήριξη της αγροτικής ανάπτυξης από το Ευρωπαϊκό Γεωργικό Ταμείο Αγροτικής Ανάπτυξης (ΕΓΤΑΑ) (ΕΕ L 347 της 20.12.2013, σ. 487–548). [↑](#footnote-ref-1)
2. Το ΠΑΑ στηρίζει νέες συμμετοχές σε συστήματα ποιότητας που προσθέτουν αξία στα γεωργικά προϊόντα και τα καθιστούν ανταγωνιστικότερα στην αγορά. [↑](#footnote-ref-2)
3. http://www.agrotikianaptixi.gr/el [↑](#footnote-ref-3)
4. Κανονισμός (ΕΕ) αριθ. 1301/2013 του Ευρωπαϊκού Κοινοβουλίου και του Συμβουλίου, της 17ης Δεκεμβρίου 2013, σχετικά με το Ευρωπαϊκό Ταμείο Περιφερειακής Ανάπτυξης και για τη θέσπιση ειδικών διατάξεων σχετικά με τον στόχο «Επενδύσεις στην ανάπτυξη και την απασχόληση» (ΕΕ L 347 της 20.12.2013, σ. 289–302). [↑](#footnote-ref-4)
5. Κανονισμός (ΕΕ) αριθ. 1304/2013 του Ευρωπαϊκού Κοινοβουλίου και του Συμβουλίου, της 17ης Δεκεμβρίου 2013, για το Ευρωπαϊκό Κοινωνικό Ταμείο και την κατάργηση του κανονισμού (ΕΚ) αριθ. 1081/2006 του Συμβουλίου (ΕΕ L 347 της 20.12.2013, σ.  470–486). [↑](#footnote-ref-5)